Аԥсны АҶА амҩақәа зегьы аадыртит идрыцқьеит, иасыз аԥшацәгьа иахҟьаны икаҳаз аҵлақәа рҟынтәи. АҶА аҟны иазгәарҭеит, ԥхынгәы 4 рзы имҩаԥыргоз аусурақәа ишрылахәыз шә-ҩык аусзуҩцәа. Арцықьарақәа ирылахәын Аԥсны атәылахьчара аминистрра аруаа.
Асааҭ 18:00 рзы ареспубликатә мҩаду Афон ҿыц иахьаҵанакуа амҩа аркын, атранспорт аныҟәара аанкылан. Амҩақәа ирныжьлан икаҳаз аҵлақәа. Амҩа аҿықә икаҳауаз аҵлақәа афымцацәаҳәақәа ԥнаҵәҵәеит.
Аԥсны араионқәа зегь рҟны аԥшаӷьы аҵлақәа канажьит, афымцашьаҟақәа аԥхасҭа рнаҭеит.
Асааҭ 20:00 рзы еилкаахеит аԥшатлакә иҟанаҵаз аԥхасҭа аԥыхразы Аҟәа ақалақь ахадараҿы ишаԥҵаз аоперативтә штаб. Уи напхгара аиҭоит аҳҭнықалақь аиҳабы Беслан Ешба.
Аԥсны ахада Аслан Бжьаниеи Аҟәа ақалақь ахада Беслан Ешбеи ԥхынгәы 4 рзы иҟаз амшцәгьа иахҟьаны Аҟәа аԥхасҭа ахьаиуз ахәҭақәа ирҭааны игәарҭеит.
Атәыла ахадеи аҳҭнықалақь ахадеи астанциа маҷ НИИ ЕПиТ аҟынтәи ицо афымцацәаҳәақәа ахьԥҵәаз Ӡиӡариа имҩа, аҵла дуқәа ахьхжәаз Воронов имҩа рахь инеит, ақалақь агәы иаиуз аԥхасҭа ахәшьара арҭеит.
Бжьаниа иазгәеиҭеит аԥхасҭа зегьы иааидкыланы ахәшьара анарҭалак ашьҭахь, аҳәынҭқарра хара имгакәа уи аԥыхразы аԥара шоунажьуа.
"Сара хаҭала избар акәын иҟоу аҭагылазаашьа, избанзар атәыла ахадас сыҟоуижьҭеи ари аҩыза сақәымшәацызт. Ақалақь ахадара иалшо зегь ҟанаҵоит амшцәгьа ахҟьаԥҟьақәа раԥыхразы. Аҷкәынцәа иаха ҵхыбжьонынӡа аус руан, иахьагьы шьыжьнаҵы рус иацырҵеит. Иҟалаз ԥсабаратә цәырҵроуп, уи азԥхьагәаҭара уадаҩуп", - иҳәеит иара.
Аҟәа ақалақь ахада иара убас иажәа иацҵо иҳәеит макьана ишеилкаам амшцәгьа ахҟьаԥҟьақәа раԥыхразы аԥара ахьынтәиаарго, аха "аҳәынҭқарреи атәыла ахадеи рыцхыраарада ирылшо маҷуп", - иҳәеит иара. Иҟалаз аԥхасҭазы аматериалқәа зегьы нашьҭхоит Аԥсны ахада иҿы иҟоу Аҭагылазаашьа ҷыдақәа рзы акомиссиа ахь.